b'\n_START_ARTICLE_\nSusi-Kustaa\n_START_SECTION_\nFiktiivinen henkil\xc3\xb6historia\n_START_PARAGRAPH_\nKustaa syntyi kyl\xc3\xa4n hieroja Priitalle aviottomana poikana, kun Priita erehtyi lankeamaan T\xc3\xb6yryn vanhan is\xc3\xa4nn\xc3\xa4n pitkiin vikittelyihin. Avioton lapsi oli tuolloin suuri h\xc3\xa4pe\xc3\xa4, mutta Priita oli niin kova nainen, ettei h\xc3\xa4nt\xc3\xa4 h\xc3\xa4vett\xc3\xa4nyt: p\xc3\xa4\xc3\xa4 pystyss\xc3\xa4 h\xc3\xa4n hoiti ty\xc3\xb6t\xc3\xa4\xc3\xa4n ja synnytti pojan, Kustaan. Kyl\xc3\xa4n vakituisena synnytysten apunaisena eli jonkinlaisena itseoppineena k\xc3\xa4til\xc3\xb6n\xc3\xa4 h\xc3\xa4n selvisikin urakasta ilman apua - ainakaan tapauksesta ei kerrota mit\xc3\xa4\xc3\xa4n. _NEWLINE_Kasvattajaksi h\xc3\xa4nest\xc3\xa4 ei oikein ollut, ja siksi Kustaasta tulikin omavaltainen; rippikoulu j\xc3\xa4i kesken eik\xc3\xa4 poika tehnyt ty\xc3\xb6t\xc3\xa4 kuin silloin kun se h\xc3\xa4nt\xc3\xa4 huvitti. Koskelan kattotalkoisiin h\xc3\xa4n kaikkien ihmeeksi tuli ja osoittautui jopa kovaksi ty\xc3\xb6mieheksi. Otto Kivivuori juotti h\xc3\xa4nelle urakalla sahtia saadakseen pojan juovuksiin \xe2\x80\x93 mutta sep\xc3\xa4 ei onnistunutkaan: Kustaa joi siin\xc3\xa4 kuin muutkin miehet, muttei juopunut. _NEWLINE_Jossain vaiheessa Kustaa osti suustaladattavan luodikon Priitan v\xc3\xa4hill\xc3\xa4 rahoilla ja alkoi mets\xc3\xa4st\xc3\xa4\xc3\xa4, yht\xc3\xa4\xc3\xa4n kysym\xc3\xa4tt\xc3\xa4 lupaa kenelt\xc3\xa4k\xc3\xa4\xc3\xa4n. Kun h\xc3\xa4n onnistui ampumaan suden, h\xc3\xa4nt\xc3\xa4 alettiin sanoa Susi-Kustaaksi. _NEWLINE_Kun Priita kuoli, ei Susi-Kustaa laskenut ket\xc3\xa4\xc3\xa4n m\xc3\xb6kkiin vaan teki itse arkun johon laittoi \xc3\xa4itins\xc3\xa4 pesem\xc3\xa4tt\xc3\xb6m\xc3\xa4n\xc3\xa4 olkien p\xc3\xa4\xc3\xa4lle. Hautaus ei onnistunut, koska kirkkoherra Salpakari esti sen ja laitatti ruumiin s\xc3\xa4\xc3\xa4lliseen hautauskuntoon kartanon palvelijoiden avulla. Susi-Kustaa kielt\xc3\xa4ytyi edelleen rippikoulusta eik\xc3\xa4 uskonut papin uhkauksia, jotka j\xc3\xa4iv\xc3\xa4tkin tyhjiksi sanoiksi. _NEWLINE_Samoin Suureen Adressiin nimi\xc3\xa4 ker\xc3\xa4nnyt kirkkoherran rouva sai kauhukseen kuulla Kustaan omaleimaisen kannan asiaan:_NEWLINE_\xc2\xbbKeisaria vastaan ei kirjoitella! Se on kaikkein suurvaltaisin herra ja keisari ja saa vaikka katkoa meilt\xc3\xa4 kaikilta kaulat jos tahtoo!\xc2\xbb _NEWLINE_Samoin kun Eetu Salin k\xc3\xa4vi puhujamatkalla Pentinkulmalla, Susi-Kustaa seisoskeli tilaisuuden reunamilla irvistellen ja ivaillen._NEWLINE_Vuodet kuluivat. Suomen sis\xc3\xa4llissossa valkoiset vangitsivat Kustaan ja aikoivat ampua h\xc3\xa4net varoitukseksi muille, mutta Ilmari Salpakari esti sen ja Kustaa sai rangaistukseksi teloitettujen hautaamisen. Ilmari n\xc3\xa4ki Kustaan tapauksessa koomisen puolen, toisin kuin suojeluskunnan esikunnan enemmist\xc3\xb6. Kumma kyll\xc3\xa4, Kustaa sai luodikkonsa takaisin vapauduttuaan, kun onnistui tekem\xc3\xa4\xc3\xa4n selv\xc3\xa4ksi ettei h\xc3\xa4nt\xc3\xa4 politiikka kiinnostanut._NEWLINE_Kun Arvo T\xc3\xb6yry meni naimisiin ja perint\xc3\xb6 jaettiin veljesten kesken, my\xc3\xb6s heid\xc3\xa4n set\xc3\xa4puolensa Susi-Kustaa meni vaatimaan osuuttaan \xe2\x80\x93 ja tahallaan morsiamen kuullen. Arvo jupisi ettei h\xc3\xa4n mit\xc3\xa4\xc3\xa4n perinn\xc3\xb6st\xc3\xa4 tied\xc3\xa4 ja j\xc3\xa4tti maksamatta, vanha em\xc3\xa4nt\xc3\xa4 itki loukkaantuneena joskin turhaan. _NEWLINE_Vanha paroni, joka ei juuri mets\xc3\xa4stellyt, oli katsonut l\xc3\xa4pi sormiensa Susi-Kustaan omavaltaista mets\xc3\xa4styst\xc3\xa4, mutta uusi kartanonherra olikin mets\xc3\xa4mies eik\xc3\xa4 oikein suvainnut mokomaa.  H\xc3\xa4n ei kuitenkaan ei ryhtynyt k\xc3\xa4r\xc3\xa4j\xc3\xb6im\xc3\xa4\xc3\xa4n, koska totesi nopeasti, ett\xc3\xa4 erakko olikin itse asiassa hy\xc3\xb6dyksi: Kustaa ampui erityisesti kettuja, jotka tuhosivat pikkuriistaa enemm\xc3\xa4n kuin herra ja Kustaa yhdess\xc3\xa4. Herra itse ampui vain lintuja ja j\xc3\xa4niksi\xc3\xa4._NEWLINE_Kustaa asui aina 30-luvulle asti m\xc3\xb6kiss\xc3\xa4\xc3\xa4n vaikka riista ja kala v\xc3\xa4heniv\xc3\xa4t koko ajan; eih\xc3\xa4n Kustaa paljonkaan tarvinnut el\xc3\xa4\xc3\xa4kseen mutta, lopulta h\xc3\xa4neen tuli lian vuoksi ajoksia ja paha ihottuma. H\xc3\xa4nen sanottiin my\xc3\xb6s n\xc3\xa4kev\xc3\xa4n harhoja ja hakkaavan niit\xc3\xa4 rautapuntarilla. Syksyn aina vain kylmetess\xc3\xa4 ihmisi\xc3\xa4 alkoi pelottaa kun Kustaan m\xc3\xb6kin piipusta ei en\xc3\xa4\xc3\xa4 noussutkaan savua eli l\xc3\xa4mmityskin alkoi unohtua._NEWLINE_Lopulta tilanne meni aivan mahdottomaksi ja sosiaalilautakunnan puheenjohtaja Janne Kivivuori k\xc3\xa4vi l\xc3\xa4\xc3\xa4k\xc3\xa4rin kanssa paikalla mutta kun ei Kustaa antanut tutkia itse\xc3\xa4\xc3\xa4n, he tulivat poliisin kanssa ja Kustaa vietiin v\xc3\xa4kisin hoitoon. Lopputuloksena Kustaa julistettiin l\xc3\xa4\xc3\xa4k\xc3\xa4rin p\xc3\xa4\xc3\xa4t\xc3\xb6ksell\xc3\xa4 mielisairaaksi ja joutui vaivaistaloon; viet\xc3\xa4ess\xc3\xa4 erakko kiroili niin ett\xc3\xa4 kaikki kuulivat Jannen vaanivan h\xc3\xa4nen m\xc3\xb6kki\xc3\xa4\xc3\xa4n kunnalle._NEWLINE_Pentti Rautaj\xc3\xa4rvi julisti t\xc3\xa4m\xc3\xa4n johdosta:_NEWLINE_\xc2\xbbVapaalla miehell\xc3\xa4 on oikeus olla miten haluaa - tuo on marxilaista pakkovaltaa ja siit\xc3\xa4 n\xc3\xa4ette mik\xc3\xa4 teit\xc3\xa4 odottaa!\xc2\xbb _NEWLINE_Kukaan ei kuitenkaan kuunnellut opettajan mahtipontista paasausta - jonka mukaan yhteiskunnan olisi pit\xc3\xa4nyt j\xc3\xa4tt\xc3\xa4\xc3\xa4 sairas mies kuolemaan kylm\xc3\xa4\xc3\xa4n, sairauteen ja n\xc3\xa4lk\xc3\xa4\xc3\xa4n vain siksi ett\xc3\xa4 h\xc3\xa4n olisi "vapaa". Vain Siukola v\xc3\xa4nk\xc3\xa4si vastaan periaatteesta:_NEWLINE_\xc2\xbbSe on anarkisti se Kustaa \xe2\x80\x93 pakko yhteiskunnan on se hoitaa kun ei itse osaa\xc2\xbb _NEWLINE_Susi-Kustaa joutui vaivaistalon kalterien taakse ja rauhoittui muutaman kuukauden p\xc3\xa4\xc3\xa4st\xc3\xa4, niin ett\xc3\xa4 h\xc3\xa4net p\xc3\xa4\xc3\xa4stettiin yleiselle puolelle. Aluksi h\xc3\xa4n jurotti hiljaa mutta lopulta alkoi huvikseen tyrannisoida Lepp\xc3\xa4sen Preeti\xc3\xa4. T\xc3\xa4t\xc3\xa4 huvia kesti sitten molempien kuolemaan asti._NEWLINE_Akseli Koskela huusi itselleen Susi-Kustaan tontin kunnan huutokaupasta; pihasta sai hyv\xc3\xa4n laitumen, vaikka m\xc3\xb6kki oli huono polttopuunakin._NEWLINE_Kustaa unohtui nopeasti, tosin Janne palasi h\xc3\xa4neen vaalipuheessaan hiukan my\xc3\xb6hemmin: kun Pentti Rautaj\xc3\xa4rvi pauhasi omassa vaalipuheessaan \xe2\x80\x9draivaajaesi-isist\xc3\xa4 joiden aikakauteen olisi palattava!\xe2\x80\x9d Johon Janne totesi puheessaan ett\xc3\xa4 ne ajat olivat ollutta ja mennytt\xc3\xa4: h\xc3\xa4n vei juuri edellisen\xc3\xa4 syksyn\xc3\xa4 \xe2\x80\x9dviimeisen suuren taaton\xe2\x80\x9d eli Susi-Kustaan vaivaistaloon._NEWLINE_Susi-Kustaa esiintyy tarinassa viimeisen kerran talvisodan aikana, kun Lepp\xc3\xa4sen Preeti on palannut tytt\xc3\xa4renpoikansa Valtun sankarihautajaisista. Kustaa kuuntelee Preetin kertomusta hautajaisista ilke\xc3\xa4sti naurahdellen, kielt\xc3\xa4ytyy ensin Preetin tarjoamasta kahvista mutta ottaa sen lopulta kuten muutkin.'